Marta Vestby

**Marta Marie Vestby** (1880–1958) var en norsk sanger (sopran), sanglærer og komponist. Hun var en konsert- og oratoriesanger, med et stort hjerte for norske folkeviser, og sanglærer ved Musikkonservatoriet i Oslo i 45 år. Hun ble i 1954 tildelt kongens fortjenstmedalje i gull.

## Bakgrunn og utdanning
Vestby ble født Stavern, som på den tiden het Fredriksvern. Hun var datter av organist og lærer Anders Olsen Vestby og Berthe Cathrine Johnsen.

Skoleåret 1906–07 var hun sangelev ved Musikkonservatoriet i Oslo, der hun studerte sang, i fem semester hos Kitty Hedenskou. Hun studerte tre år i Berlin hos Max Hofmüller  og Hertha Dehmlow. Våren 1922 reiste hun til London der hun studerte hos Raimund von zur Mühlen og Nina Grieg. Hun mottok også undervisning i komposisjon hos Peter Lindeman og Iver Holter, i kontrapunkt hos Catharinus Elling, harmonilære med Gustav Lange, og da hun var i Berlin studerte hun oratoriepartier hos Max Battke.

## Musikalsk virke

### Sanger
Debuten fant sted i Berlin i 1908, etterfulgt av en kirkekonsert et år senere, som ble hennes første opptreden i Oslo, og en egen romansekonsert i 1911. Hun turnerte i Sør-Norge, holdt en rekke konserter alene, og som solist ved symfoni- og oratoriekonserter. Hun sang blant annet med Nina Grieg, Julie Gjestvang, Sigurd Hoff og Johannes Berg-Hansen, samt Landskoret, Kristiania Arbeidersamfunds Damesangforening og Cæciliaforeningen. Noen av de som akkompagnerte henne var Mary Barratt, Clara Gran, Oscar Meier-Hansen, Johan Wilhelm Huus-Hansen, Ingebret Haaland og Arild Sandvold. Hennes siste selvstendige konsert fant sted i Vår Frelsers kirke i 1927. Den norske folkeviser lå hennes hjerte nær, og landet rundt holdt hun foredrag, som inkluderte sang, om folkevisene.«Våre norske folkeviser har hun studert så inngående at hun så å si har trengt inn i deres kjerne; tilegnet sig dem på en slik måte, at hun gir oss ikke bare dem, men virkelig noe av sig selv når hun med ord og sang foredrar dem for oss. ...Frøken Vestbys glødende interesse for emnet smittet over på publikum, som begeistret takket med langvarig applaus.» T. Lindeman (1931)
### Sanglærer
Vestby hadde nok noe erfaring som lærer før hun flyttet til hovedstaden, for i Folketellingen 1900 står hun oppført som lærerinne ved en privat Middelskole hjemme i Fredriksvern. Battke tilbød henne jobb som sanglærer ved musikkskolen i Charlottenburg i Berlin, men hun valgte heller å takke ja til en stilling ved Musikkonservatoriet i Oslo, der hun var lærer i solosang  fra våren 1909 til 1954. Hennes 25-årsjubileum som lærer ble feiret våren 1934, med en egen elevaften på musikkonservatoriet, etterfulgt av en fest på Hotel Continental for å hylle henne.

Vestby ble i 1954 tildelt Kongens Fortjenstmedalje i gull for sitt virke som sanglærer.

### Komponist
Vestby interesserte seg mest for sangkomposisjon, og komponerte flere romanser. Hun fremførte også sine egne komposisjoner, slik som under et arrangement i 1910 der hun skulle «synge flere udmærkede Sange, bl. a. sin egen Komposition „Viol“». Da Vestby ble bisatt i Det nye krematorium i Oslo i 1958, ble hennes komposisjon «Bliv hos mig Mester» framført av Olav Werner. 

Komposisjoner:

* 1907: «Under lidelse», for sang og klaver.
* 1907: «Viol», for sang og klaver. Tekst av Ludvig Holstein.
* 1907: «Solens bryllup», for trestemmig damekor og piano. Tekst Christian Richardt.
* 1913: «Han døde for mig», for sang og orgel. Tekst av Sophie Bonnevie.
* 1918: «O, vaar», for sang og klaver. Tekst av Per Sivle.
* 1930: «Kling no klokka», for sang og klaver. Tekst av Elias Blix.
* 1935: «Bliv hos mig, Mester», for sang og piano eller orgel.
* «Gjøym meg mor»
* «Lasse liten», for sang med piano

## Referanser